Panegyricus

(Pan. 1)

Bene ac sapienter, 
patres conscripti, 
maiores instituerunt 
ut rerum agendarum, 
ita dicendi initium a precationibus capere, 
quod nihil rite, 
nihil providenter homines
 sine deorum immortalium ope, consilio, honore auspicarentur.
Qui mos 

cui potius, 
quam consuli aut quando magis usurpandus colendusque est, 
quam cum imperio senatus, 
auctoritate rei publicae, 
ad agendas optimo principi gratias excitamur? 
Quod enim praestabilius est 
aut pulchrius munus deorum,
quam castus et sanctus et dis simillimus princeps? 

Ac si adhuc dubium fuisset, 
forte casuque rectores terris an aliquo numine darentur, 
principem tamen nostrum liqueret divinitus constitutum. 
Non enim occulta potestate fatorum, 
sed ab Iove ipso coram ac palam repertus, electus est: 
quippe inter aras et altaria, 
eodemque loci, 
quem deus ille tam manifestus ac praesens 
quam caelum ac sidera insedit. 
Quo magis aptum piumque est te, Iuppiter optime,
 antea conditorem, 
nunc 
conservatorem imperii nostri, 
precari, 
ut mihi digna consule, 

digna senatu, 
digna principe contingat oratio, 
utque omnibus quae dicentur a me, 
libertas fides veritas constet, 
tantumque a specie adulationis absit gratiarum actio mea, 
quantum abest a 
necessitate.

(Pan. 52-53)
Horum unum si praestitisset alius, 
iam dudum illi radiatum 
caput 
et media inter deos sedes auro staret aut ebore, 

augustioribusque aris et grandioribus victimis invocaretur. 

Tu delubra non nisi adoraturus intras, 
tibi maximus honor 
excubare pro templis postibusque praetexi. 
Sic fit, 
ut di <tibi> summum inter homines fastigium servent, 
cum deorum ipse 
non adpetas. 
Itaque tuam statuam in vestibulo Iovis Optimi Maximi 
unam alteramve et hanc aeream cernimus. 

At paulo ante aditus omnes,
 omnes gradus totaque area hinc auro, 
hinc argento relucebat, 
seu potius polluebatur,
 cum incesti principis statuis permixta deorum simulacra sorderent.
Ergo 
istae quidem aereae et paucae manent manebuntque, 
quam diu templum ipsum,
 illae autem <aureae> et innumerabiles 
strage ac ruina publico gaudio 
litaverunt. 
Iuvabat illidere solo superbissimos vultus,
 instare ferro, 
saevire securibus, 
ut si singulos ictus sanguis dolorque sequeretur. 
Nemo tam temperans gaudii seraeque laetitiae, 
quin instar ultionis videretur cernere laceros artus, 
truncata membra, 
postremo truces horrendasque imagines, 
obiectas excoctasque flammis, 

ut ex illo terrore et minis 
in usum hominum ac voluptates ignibus mutarentur. 

Simili reverentia, Caesar, 
non apud Genium tuum bonitati tuae gratias agi, 
sed apud numen Iovis Optimi Maximi pateris:
 illi debere nos, 
quidquid tibi debeamus,
 illius, 
quod bene facias, 

muneris esse, 
qui te dedit. 
Ante quidem ingentes hostiarum greges 
per Capitolinum iter, 
magna sui parte velut intercepti, 

devertere via cogebantur, 
cum saevissimi domini atrocissima effigies 
tanto victimarum cruore coleretur, 
quantum ipse humani sanguinis profundebat. 

Omnia, patres conscripti, 
quae de aliis principibus 
a me aut dicuntur aut dicta sunt, 
eo pertinent, 
ut ostendam, 
quam longa consuetudine 
corruptos depravatosque mores 
principatus parens noster 
reformet et corrigat. 
Alioqui nihil non parum grate sine comparatione laudatur. 
Praeterea hoc primum 
erga optimum imperatorem piorum civium officium est,
 insequi dissimiles; 
neque enim satis amarit bonos principes, 
qui malos 
satis non oderit. 
Adice,
quod imperatoris nostri 
non aliud 
amplius ac diffusius meritum est, 
quam quod insectari malos principes tutum est. 
An excidit dolori nostro modo vindicatus Nero? 
Permitteret, credo,
 famam vitamque eius carpi, 
qui  mortem ulciscebatur, 
nec ut in se dicta interpretaretur, 
quae de simillimo dicerentur. 

Quare erga te, Caesar, 
muneribus [omnibus] tuis omnibus comparo, 
multis antepono, 
quod licet nobis et in praeteritum 
de malis imperatoribus cotidie vindicari, 
et futuros sub exemplo praemonere, 
nullum locum, 
nullum esse tempus, 
quo funestorum principum manes 
a posterorum exsecrationibus conquiescant. 
Quo constantius, patres conscripti, 
et dolores 
nostros et gaudia proferamus; 
laetemur his, 
quibus fruimur, 

ingemiscamus illis, 
quae patiebamur; 
simul utrumque faciendum est sub bono principe. 
Hoc secreta nostra, 
hoc sermones, 
hoc ipsae gratiarum actiones agant, 
meminerintque 

sic maxime laudari incolumem imperatorem, 
si priores secus meriti reprehendantur. 
Nam cum <de> malo principe posteri tacent, 
manifestum est 
eadem facere praesentem. 

(Pan. 94-95)

In fine orationis praesides custodesque imperii divos ego 
consul pro rebus humanis, 
ac te praecipue, Capitoline Iuppiter, 
precor, 
ut beneficiis tuis faveas, 
tantisque muneribus addas perpetuitatem. 
Audisti, quae malo principi precabamur; 

exaudi, quae pro dissimillimo optamus. 
Non te distringimus votis; 
non enim pacem, 
non concordiam, 
non securitatem, 
non opes oramus, 
non honores: 
simplex cunctaque ista complexum omnium votum est,
 salus principis.
 Nec vero novam tibi iniungimus curam. 
Tu enim iam tunc illum in tutelam recepisti, 
cum praedonis avidissimi faucibus eripuisti; 
neque enim sine auxilio tuo, 
cum altissima quaeque quaterentur, 
hic, 

qui omnibus excelsior erat, 
inconcussus stetit: 
praeteritus est a pessimo principe, 
qui praeteriri ab optimo non poterat. 

Tu clara iudicii tui signa misisti, 
cum proficiscenti ad exercitum tuo nomine tuo honore cessisti. 
Tu voce imperatoris quid sentires, locutus,
 filium illi, 
nobis parentem, 
tibi pontificem maximum elegisti. 
Quo maiore fiducia isdem illis votis, 

quae ipse pro se nuncupari iubet, 
oro et obtestor, 
‘Si bene rem publicam, 
si ex utilitate omnium regit’, 
primum,

ut illum nepotibus nostris ac pronepotibus serves,

 deinde,

 ut quandoque successorem ei tribuas,

 quem genuerit,

quem formaverit similemque fecerit adoptato,

aut,

 si hoc fato negatur,

in consilio sis eligenti monstresque aliquem,

quem adoptari in Capitolio deceat.
 

Vobis,
 patres conscripti,
 quantum debeam,
 publicis etiam monimentis continetur.
Vos mihi in tribunatu quietis,
 in praetura modestiae,
 vos in istis etiam officiis,
quae studiis nostris circa tuendos socios iniunxeratis,
cum <fidei>
 tum constantiae 
antiquissimum testimonium perhibuistis.
 Vos proxime destinationem consulatus mei 
his acclamationibus adprobavistis,
 ut intellegam etiam atque etiam enitendum mihi,
 ut hunc consensum vestrum complectar et teneam,
 et in 
dies augeam.

Etenim memini tunc verissime iudicari,
meruerit quis honorem necne,
 cum adeptus est.
Vos modo favete huic proposito et credite: 
si cursu quodam provectus ab illo insidiosissimo principe,
 ante quam profiteretur odium bonorum,
 postquam professus est,
 substiti,
cum viderem,
quae 
ad honores compendia paterent,
longius iter malui;
si malis temporibus inter maestos et paventes,
 bonis inter securos gaudentesque numeror;
si denique in tantum diligo optimum principem,
 in quantum invisus pessimo fui;
ego reverentiae vestrae sic semper inserviam,
non ut me consulem et mox consularem,
 sed ut candidatum consulatus putem.

 (ep. 1.1)

C. Plinius Septicio <Claro> suo s.

Frequenter hortatus es,
 ut epistulas,
 si quas paulo curatius scripsissem,
 colligerem publicaremque.
 Collegi 
non servato temporis ordine 
(neque enim historiam componebam),
 sed ut 
quaeque in manus venerat.
 Superest,
 ut nec te consilii 
nec me paeniteat obsequii.
 Ita enim fiet,
 ut eas,
 quae adhuc neglectae iacent,
 requiram et,
 si quas addidero,
 non supprimam.
 Vale.

 (ep. 3.16)

C.  Plinius Nepoti suo s.

Adnotasse videor facta dictaque virorum feminarumque
 alia clariora esse,
 alia maiora.
 Confirmata est opinio mea 
hesterno Fanniae sermone.
 Neptis haec Arriae illius,
 quae marito 
et solacium mortis 
et exemplum fuit.
 Multa referebat aviae suae 
non minora hoc,
 sed obscuriora;
 quae tibi existimo 
tam mirabilia legenti fore,
 quam mihi audienti fuerunt.
 Aegrotabat Caecina Paetus maritus eius,
 aegrotabat et filius,
 uterque mortifere,
 ut videbatur.
 Filius decessit eximia pulchritudine,
 pari verecundia,
 et parentibus non minus ob alia carus,
 quam 
quod filius erat.
 Huic illa ita funus paravit,
 ita duxit exsequias,
 ut ignoraret maritus;
 quin immo,
 quotiens cubiculum eius intraret,
 vivere filium 
atque etiam commodiorem esse simulabat,
 ac persaepe interroganti,
 quid ageret puer,
 respondebat: 
‘Bene quievit,
 libenter cibum sumpsit.’ 
Deinde,
 cum diu cohibitae lacrimae vincerent 
prorumperentque,
 egrediebatur;
 tunc se dolori dabat;
 satiata siccis oculis,
 composito vultu redibat,
 tamquam orbitatem foris reliquisset.

Praeclarum quidem illud eiusdem,
 ferrum stringere,
 perfodere pectus,
 extrahere pugionem,
 porrigere marito,
 addere vocem immortalem ac paene divinam:
 ‘Paete, non dolet.’
 Sed tamen ista facienti,
 ista dicenti,
 gloria et aeternitas ante oculos erant;
 quo maius est sine praemio aeternitatis,
 sine praemio gloriae,
 abdere lacrimas,
 operire luctum,
 amissoque filio 
matrem adhuc agere.

Scribonianus arma in Illyrico contra Claudium moverat;
 fuerat Paetus in partibus,
 et occiso Scriboniano 
Romam trahebatur.
 Erat ascensurus navem;
 Arria milites orabat,
 ut simul imponeretur.
 ‘Nempe enim’ inquit 
‘daturi estis 
consulari viro servolos aliquos,
 quorum e manu cibum capiat,
 a quibus vestiatur,
 a quibus calcietur;
 omnia sola praestabo.
’ 

Non impetravit: 
conduxit piscatoriam nauculam,
 ingensque navigium minimo secuta est.
 Eadem apud Claudium uxori Scriboniani,
 cum illa profiteretur indicium,
 ‘Ego’ inquit ‘te audiam,
 cuius in gremio Scribonianus occisus est,
 et vivis?’ 

Ex quo manifestum est 
ei consilium pulcherrimae mortis 
non subitum fuisse.
 Quin etiam,
 cum Thrasea gener eius deprecaretur,
 ne mori pergeret,
 interque alia dixisset: 
‘Vis ergo filiam tuam,
 si mihi pereundum fuerit,
 mori mecum?’,
 respondit:
 ‘Si tam diu 
tantaque concordia 
vixerit tecum 
quam ego cum Paeto,
 volo.’ 
Auxerat hoc responso curam suorum;
 attentius custodiebatur;
 sensit et 
‘Nihil agitis’ inquit;
 ‘potestis enim efficere,
 ut male moriar,
 ut non moriar,
 non potestis.’ 
Dum haec dicit,
 exsiluit cathedra 
adversoque parieti 
caput ingenti impetu impegit et corruit.
 Focilata 
‘Dixeram’ inquit 

‘vobis inventuram 
me quamlibet duram ad mortem viam,
 si vos facilem negassetis.’
 Videnturne haec tibi maiora illo 
‘Paete,
non dolet’,
 ad quod per haec perventum est?
 cum interim illud quidem ingens fama,
 haec nulla circumfert.
 Unde colligitur,
quod initio dixi,
 alia esse clariora,
 alia maiora.
 Vale.
(Ep. 3.21)

C. Plinius Cornelio Prisco suo s.


Audio Valerium Martialem decessisse et moleste fero.
 Erat homo ingeniosus acutus acer,
 et qui plurimum in scribendo 
et salis haberet et fellis,
 nec candoris minus.
 Prosecutus eram 
viatico secedentem;
dederam hoc amicitiae,
dederam etiam versiculis 

quos de me composuit.
Fuit moris antiqui 

eos qui vel singulorum laudes 

vel urbium scripserant,
aut honoribus 
aut pecunia ornare;
 nostris vero temporibus 

ut alia speciosa et egregia,
 ita hoc in primis exolevit.
 Nam postquam desiimus facere laudanda,
 laudari quoque ineptum putamus.
 Quaeris,
 qui sint versiculi,
 quibus gratiam rettuli?
 Remitterem te ad ipsum volumen,
 nisi quosdam tenerem;
 tu,
 si placuerint hi,
 ceteros in libro requires.
 

Adloquitur Musam,
 mandat,
 ut domum meam Esquiliis quaerat,
 adeat reverenter:

Sed ne tempore non tuo disertam pulses ebria ianuam,
 videto.


Totos dat tetricae dies Minervae,
dum centum studet auribus virorum 
hoc,
 quod saecula posterique possint

Arpinis quoque comparare chartis.


Seras tutior ibis ad lucernas:

haec hora est tua,
 cum furit Lyaeus,


cum regnat rosa,
 cum madent capilli.
Tunc me vel rigidi legant Catones.


Meritone eum,
 qui haec de me scripsit,
 et tunc dimisi amicissime 
et nunc ut amicissimum defunctum esse doleo?
 Dedit enim mihi,
 quantum maximum potuit,
 daturus amplius,
 si potuisset.
 
Tametsi,
quid homini potest dari maius 

quam gloria et laus et aeternitas?
 At non erunt aeterna,
 quae scripsit;
 non erunt fortasse,
 ille tamen scripsit,
 tamquam essent futura.
 Vale.

(Ep. 6.6)

C. Plinius Tacito suo s. 

Petis 
ut tibi avunculi mei exitum scribam, 
quo verius tradere posteris possis. 

Gratias ago; 
nam video morti eius, 
si celebretur a te, 
immortalem gloriam esse propositam. 

Quamvis enim pulcherrimarum clade terrarum, 
ut populi, ut urbes, memorabili casu quasi semper victurus occiderit, 
quamvis ipse plurima opera et mansura condiderit, 
multum tamen perpetuitati eius scriptorum tuorum aeternitas addet. 

Equidem beatos puto 
quibus deorum munere datum est 
aut facere scribenda 
aut scribere legenda, 
beatissimos vero quibus utrumque. 

Horum in numero avunculus meus 
et suis libris et tuis erit. 

Quo libentius suscipio, 
deposco etiam quod iniungis. 

Erat Miseni 
classemque imperio praesens regebat. 

Nonum Kalendas Septembres 
hora fere septima 
mater mea indicat ei 
apparere nubem inusitata et magnitudine et specie. 

Usus ille sole, mox frigida, 
gustaverat iacens 
studebatque; 
poscit soleas, 
adscendit locum, 
ex quo maxime miraculum illud conspici poterat. 



Nubes 
- incertum procul intuentibus 
ex quo monte 
(Vesuvium fuisse postea cognitum est) - 
oriebatur, 
cuius similitudinem et formam 
non alia magis arbor quam pinus expresserit. 
… 
Magnum propriusque noscendum, 
ut eruditissimo viro, visum. 

Iubet liburnicam aptari: 
mihi, si venire una vellem, facit copiam. 

Respondi studere me malle; 
et forte ipse quod scriberem dederat. 

Egrediebatur domo; 
accipit codicillos Rectinae Tasci, 
imminenti periculo exterritae 
(nam villa eius subiacebat 
nec ulla nisi navibus fuga): 
ut se tanto discrimini eriperet, 
orabat. 

Vertit ille consilium 
et quod studioso animo incohaverat, 
obit maximo. 
Deducit quadriremes, 
adscendit ipse, 
non Rectinae modo, sed multis 
(erat enim frequens amoenitas orae) 
laturus auxilium. 

Properat illuc unde alii fugiunt, 
rectumque cursum, 
recta gubernacula in periculum tenet, 
adeo solutus metu 
ut omnes illius mali motus, 
omnes figuras, 
ut deprehenderat oculis, 
dictaret enotaretque. 

Iam navibus cinis incidebat, 
quo propius accederent, 
calidior et densior, 
iam pumices etiam 
nigrique et ambusti et fracti igne lapides, 
iam vadum subitum 
ruinaque montis litora obstantia. 

Cunctatus paulum an retro flecteret, 
mox gubernatori, 
ut ita faceret monenti: 
"Fortes," inquit, "fortuna iuvat. 
Pomponianum pete." 

Stabiis erat, 
diremptus sinu medio 
(nam sensim circumactis curvatisque litoribus mare infunditur); 
ibi, 
quamquam nondum periculo appropinquante, 
conspicuo tamen et, cum cresceret, proximo, 
sarcinas contulerat in naves, 
certus fugae, 
si contrarius ventus resedisset. 

Quo tunc avunculus meus secundissimo invectus, 
complectitur trepidantem, 
consolatur, hortatur 
utque timorem eius sua securitate leniret, 
deferri in balneum iubet. 

Lotus accubat, 
cenat 
aut hilaris 
aut (quod aeque magnum) similis hilari. 


Interim e Vesuvio monte 
pluribus locis 
latissimae flammae altaque incendia relucebant, 
quorum fulgor et claritas tenebris noctis excitabatur. 

Ille agrestium trepidatione ignes relictos 
desertasque villas per solitudinem ardere 
in remedium formidinis dictitabat. 

Tum se quieti dedit 
et quievit verissimo quidem somno. 

Nam meatus animae, 
qui illi propter amplitudinem corporis 
gravior et sonantior erat, 
ab iis qui limini observabantur, 
audiebatur. 



Sed area 
ex qua diaeta adibatur, 
ita cinere mixtisque pumicibus oppleta 
surrexerat 
ut, si longior in cubiculo mora, 
exitus negaretur. 

Excitatus procedit 
seque Pomponiano ceterisque, 
qui pervigilaverant, 
reddit. 

In commune consultant 
intra tecta subsistant 
an in aperto vagentur. 

Nam crebris vastisque tremoribus 
tecta nutabant 
et quasi emota sedibus suis 
nunc huc nunc illuc 
abire aut referri videbantur. 

Sub dio rursus 
quamquam levium exesorumque 
pumicum casus metuebatur, 
quod tamen periculorum collatio elegit. 

Et apud illum quidem ratio rationem, 
apud alios timorem timor vicit. 



Cervicalia capitibus imposita 
linteis constringunt: 
id munimentum adversus incidentia fuit. 

Iam dies alibi, illic nox 
omnibus noctibus nigrior densiorque; 
quam tamen faces multae variaque lumina solvebant. 

Placuit egredi in litus 
et ex proximo adspicere 
ecquid iam mare admitteret, 
quod adhuc vastum et adversum permanebat. 

Ibi super abiectum linteum recubans, 
semel atque iterum frigidam poposcit hausitque. 



Deinde flammae 
flammarumque praenuntius, odor sulpuris, 
alios in fugam vertunt, excitant illum. 



Innitens servolis duobus 
adsurrexit et statim concidit, 
ut ego colligo, 
crassiore caligine spiritu obstructo 
clausoque stomacho, 
qui illi naturā invalidus 
et angustus 
et frequenter aestuans erat. 


Ubi dies redditus 
(is ab eo quem novissime viderat, tertius), 
corpus inventum integrum, inlaesum 
opertumque ut fuerat indutus; 
habitus corporis quiescenti quam defuncto similior. 

Interim Miseni ego et mater... 
Sed nihil ad historiam 
nec tu aliud quam de exitu eius scire voluisti. 
Finem ergo faciam. 

Unum adiciam: 
omnia me, 
quibus interfueram 
quaeque statim, 
cum maxime vera memorantur, 
audieram, 
persecutum. 

Tu potissima excerpes. 
Aliud est enim epistulam, aliud historiam, 
aliud amico, aliud omnibus scribere. 

Vale.

 (Ep. 7.5)

C.  PLINIUS CALPURNIAE SUAE S.

Incredibile est, 
quanto desiderio tui tenear. 
In causa amor primum, 
deinde quod non consuevimus abesse. 


Inde est, 
quod magnam noctium partem 
in imagine tua vigil exigo, 
inde quod interdiu, 
quibus horis te visere solebam, 
ad diaetam tuam 
ipsi me, 
ut verissime dicitur, 
pedes ducunt; 
quod denique aeger et maestus 
ac similis excluso a vacuo limine 
recedo. 


Unum tempus his tormentis caret, 
quo in foro et amicorum litibus 
conteror. 


Aestima tu, 
quae vita mea sit, 
cui requies in labore, 
in miseria curisque solacium. 
Vale. 


 (Ep. 8.24)

C. PLINIUS MAXIMO SUO S.


Amor in te meus cogit,
 non ut praecipiam 

(neque enim praeceptore eges),
 admoneam tamen,
 ut,
 quae scis,
 teneas et observes,
 aut nescire melius.
 Cogita te missum in provinciam Achaiam,
 illam veram et meram Graeciam,
 in qua primum 

humanitas, litterae, etiam fruges 

inventae esse creduntur;
 missum ad ordinandum statum liberarum civitatum,
 id est,
 ad homines maxime homines,
 ad liberos maxime liberos,
 qui ius a natura datum 

virtute, meritis, amicitia,
 foedere denique et religione tenuerunt.
 Reverere conditores deos et nomina 
deorum,
 reverere gloriam veterem et hanc ipsam senectutem,
 quae in homine venerabilis,
 in urbibus sacra.
 Sit apud te honor antiquitati,
 sit ingentibus factis,
 sit fabulis quoque.
 Nihil ex cuiusquam dignitate,
 nihil ex libertate,
 nihil etiam ex iactatione decerpseris.
 Habe ante oculos hanc esse terram,
 quae nobis miserit iura,
 quae leges non victis,
 sed petentibus dederit,
 Athenas esse quas adeas,
 Lacedaemonem esse quam regas;
 quibus reliquam umbram 

et residuum libertatis nomen eripere 
durum,  ferum, barbarum est.


Vides a medicis,
quamquam in adversa valetudine 

nihil servi ac liberi differant,
mollius tamen liberos clementiusque tractari.
 
Recordare,
quid quaeque civitas fuerit,
 non ut despicias,
 quod esse desierit;
 absit superbia,  asperitas.
 Nec timueris 
contemptum.
 An contemnitur,
 qui imperium,
 qui fasces habet,
 nisi humilis et sordidus,
 et qui se primus ipse contemnit?


Male vim suam potestas aliorum contumeliis experitur,
male terrore veneratio adquiritur,
 longeque valentior amor ad obtinendum,
 quod velis,
 quam timor.
 Nam timor abit,
 si recedas,
 manet amor ac,
 sicut ille in odium,
 hic in reverentiam vertitur.
 Te vero etiam atque etiam 

(repetam enim) 

meminisse oportet o

fficii tui titulum ac tibi ipsum interpretari,
 quale quantumque sit 

ordinare statum liberarum civitatum.
 Nam quid ordinatione civilius,
 quid libertate pretiosius?
 Porro quam turpe,
 si ordinatio eversione,
 libertas servitute mutetur!

Accedit,
 quod tibi certamen est tecum: 

onerat te quaesturae tuae fama,
 quam ex Bithynia optimam revexisti;
 onerat testimonium principis;
 onerat tribunatus,
 praetura atque 

haec ipsa legatio 

quasi praemium data.
 Quo magis nitendum est,
ne in longinqua provincia quam suburbana,
ne inter servientes quam liberos,
 ne sorte quam iudicio missus,
 ne rudis et incognitus quam exploratus 

probatusque humanior, melior, peritior 

fuisse videaris,
 cum sit alioqui,
 ut saepe audisti,
 saepe legisti,
 multo deformius amittere quam non adsequi laudem.


Haec velim credas,
 quod initio dixi,
 scripsisse me admonentem,
 non praecipientem;
 quamquam praecipientem quoque.
 Quippe non vereor,
 in amore ne modum excesserim.
 Neque enim periculum est,
 ne sit nimium,
 quod esse maximum debet.
 Vale.

(ep. 9.36)

C. PLINIUS FUSCO SUO S.
 

Quaeris,
 quemadmodum in Tuscis diem aestate disponam.
 

Evigilo,
cum libuit,
plerumque circa horam primam,
 saepe ante,
 tardius raro.
Clausae fenestrae manent;
mire enim silentio et tenebris ab iis,
quae avocant,
abductus,
 et liber et 
mihi relictus,
non oculos animo,
sed animum oculis sequor,
qui eadem quae mens vident,
quotiens non vident alia.
Cogito,
 si quid in manibus,
cogito ad verbum scribenti emendantique similis,
nunc pauciora nunc plura,
ut vel difficile 
vel facile 
componi tenerive potuerunt.
Notarium voco et die admisso,
quae formaveram,
dicto;
 abit rursusque revocatur 
rursusque dimittitur.
 

Ubi hora quarta vel quinta 
(neque enim certum dimensumque tempus),
 ut dies suasit,
 in xystum me vel cryptoporticum confero,
reliqua meditor et dicto.
Vehiculum ascendo.
Ibi quoque idem,
quod ambulans aut iacens;
durat intentio mutatione ipsa refecta.
Paulum redormio,
dein ambulo,
mox 
orationem Graecam Latinamve 
clare et intente 
non tam vocis causa,
quam stomachi,
 lego;
pariter tamen et illa firmatur.
 

Iterum ambulo,
 ungor, exerceor, lavor.
Cenanti mihi,
si cum uxore vel paucis,
liber legitur;
 post cenam comoedia aut lyristes;
mox cum meis ambulo,
quorum in numero sunt eruditi.
 Ita variis sermonibus vespera extenditur,
et quamquam longissimus dies bene conditur.
Non numquam ex hoc ordine aliqua mutantur;
nam,
 si diu iacui vel ambulavi,
post somnum demum lectionemque 
non vehiculo sed,
quod 
brevius,
quia velocius,
equo gestor.
Interveniunt amici ex proximis oppidis,
partemque diei ad se trahunt 
interdumque lasso mihi opportuna interpellatione subveniunt.
Venor aliquando,
sed non sine pugillaribus,
 ut,
quamvis nihil ceperim,
non nihil referam.
Datur et colonis,
ut videtur ipsis,
non satis temporis,
quorum mihi agrestes querelae 
litteras nostras et haec urbana opera commendant.
 Vale.

  (Ep.10. 96)

C. PLINIUS TRAIANO IMPERATORI 

Sollemne est mihi, domine,
 omnia de quibus dubito,
 ad te referre.
 Quis enim potest melius 
vel cunctationem meam regere 
vel ignorantiam instruere?
 Cognitionibus de Christianis interfui numquam:
 ideo nescio,
 quid et quatenus 
aut puniri soleat 
aut quaeri.
 Nec mediocriter haesitavi,
 sitne aliquod discrimen aetatum,
 an quamlibet teneri 
nihil a robustioribus differant;
 detur paenitentiae venia,
an ei,
qui omnino Christianus fuit,
 desisse non prosit;
 nomen ipsum,
 si flagitiis careat,
 an flagitia cohaerentia nomini puniantur.
 Interim, <in> iis,
 qui ad me tamquam Christiani deferebantur,
 hunc sum secutus modum.
 Interrogavi ipsos,
 an essent Christiani.
 
Confitentes iterum ac tertio interrogavi supplicium minatus: 
perseverantes duci iussi.
 Neque enim dubitabam,
 qualecumque esset,
 quod faterentur,
 pertinaciam certe 
et inflexibilem obstinationem 
debere puniri.
Fuerunt alii similis amentiae,
quos,
quia cives Romani erant,
adnotavi in urbem remittendos.
 

Mox ipso tractatu,
 ut fieri solet,
 diffundente se 
crimine plures species inciderunt.
Propositus est libellus sine auctore 
multorum nomina continens.
Qui negabant 
esse se Christianos 
aut fuisse,
cum praeeunte me 
deos adpellarent et imagini tuae,
quam propter hoc iusseram 
cum simulacris numinum adferri,
 
ture ac vino supplicarent,
 praeterea male dicerent Christo,
 quorum nihil cogi posse dicuntur,
 qui sunt re vera Christiani,
 dimittendos putavi.
 Alii ab indice nominati 
esse se Christianos dixerunt 
et mox negaverunt;
 fuisse quidem,
 sed desisse,
 quidam ante triennium,
 quidam ante plures annos,
 non nemo etiam ante viginti.
 <Hi> quoque omnes 
et imaginem tuam 
deorumque simulacra
 venerati sunt 
et Christo male dixerunt.
 
Adfirmabant autem 
hanc fuisse summam 
vel culpae suae vel erroris,
 quod essent soliti 
stato die 
ante lucem convenire,
 carmenque Christo,
 quasi deo,
 dicere secum invicem 
seque sacramento 
non in scelus aliquod obstringere,
 sed ne furta,
 ne latrocinia,
 ne adulteria committerent,
 ne fidem fallerent,
 ne depositum adpellati abnegarent.
 Quibus peractis 
morem sibi discedendi fuisse 
rursusque coeundi 
ad capiendum cibum,
 promiscuum tamen et innoxium;
quod ipsum facere desisse 
post edictum meum,
quo secundum mandata tua 
hetaerias esse vetueram.
 Quo magis necessarium credidi 
ex duabus ancillis,
 quae ministrae dicebantur,
 quid esset veri,
 et per tormenta quaerere.
 Nihil aliud inveni 
quam superstitionem 
pravam et immodicam.
 

Ideo,
 dilata cognitione,
 ad consulendum te decucurri.
Visa est enim mihi 
res digna consultatione,
maxime propter periclitantium numerum.
 Multi enim omnis aetatis,
 omnis ordinis,
 utriusque sexus etiam,
 vocantur in periculum et vocabuntur.
 Neque civitates tantum,
 sed vicos etiam atque agros 
superstitionis istius contagio pervagata est;
quae videtur sisti et corrigi posse.
 Certe satis constat 
prope iam desolata templa 
coepisse celebrari,
 et sacra sollemnia diu intermissa repeti 
passimque venire <carnem> victimarum,
 cuius adhuc rarissimus emptor inveniebatur.
 Ex quo facile est opinari,
 quae turba hominum emendari possit,
 si sit paenitentiae locus.
 

